Document ID: 32010R1026

KOMISIJOS REGLAMENTAS (ES) Nr. 1026/2010
2010 m. lapkričio 12 d.
kuriuo nustatomas vienodas išmokėtinas sumų, apie kurias Komisijai pranešė valstybės narės ir kurios nurodytos paraiškose gauti vynmedžių išnaikinimo priemokas už 2010-2011 vyno metus, procentinis dydis
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 85s straipsnio 4 dalį kartu su 4 straipsniu,
kadangi:
(1)
Pagal Reglamento (EB) Nr. 1234/2007 85s straipsnio 2 dalį iki 2010 m. spalio 15 d. valstybių narių Komisijai pateiktose reikalavimus atitinkančiose paraiškose nurodytos sumos viršija didžiausią metinį 2010-2011 vyno metų vynmedžių išnaikinimo schemos biudžetą, t. y. 276 mln. EUR, kaip nustatyta to reglamento Xd priede. Todėl turėtų būti nustatytas vienodas išmokėtinas sumų, apie kurias faktiškai pranešta, procentinis dydis.
(2)
Liuksemburgas pagal Reglamento (EB) Nr. 1234/2007 85s straipsnio 2 dalį pranešė apie reikalavimus atitinkančias paraiškas dėl mažesnių negu 50 hektarų plotų; todėl pagal 2008 m. birželio 27 d. Komisijos reglamento (EB) Nr. 555/2008, kuriuo nustatomos išsamios Tarybos reglamento (EB) Nr. 479/2008 dėl bendro vyno rinkos organizavimo įgyvendinimo taisyklės, taikomos vyno sektoriaus paramos programoms, prekybai su trečiosiomis šalimis, gamybos potencialui ir kontrolei (2), 71 straipsnio 3 dalį vienodas išmokėtinas sumų procentinis dydis jam netaikomas.
(3)
Siekiant aiškumo, vynmedžių išnaikinimo schemai numatytą metinį biudžetą tikslinga atskirai nurodyti kiekvienai susijusiai valstybei narei.
(4)
Komisijos reglamentas (EB) Nr. 1092/2009 (3), kuriuo nustatomas vienodas išmokėtinas procentas sumų, apie kurias Komisijai pranešė valstybės narės ir kurios nurodytos paraiškose gauti vynmedžių išnaikinimo priemokas, pasibaigus 2009-2010 vyno metams tapo nebeaktualus. Todėl jis turėtų būti pakeistas nauju reglamentu.
(5)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Padengiama 59,622 % sumų, apie kurias Komisijai pranešta pagal Reglamento (EB) Nr. 1234/2007 85s straipsnio 2 dalį ir kurios nurodytos paraiškose gauti vynmedžių išnaikinimo priemokas už 2010-2011 vyno metus.
Biudžeto ribos susijusioms valstybėms narėms nustatytos šio reglamento priede.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas 2010-2011 vyno metais.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2010 m. lapkričio 12 d.

Labels: 18
15
6